CELEX: 62019TN0562
Language: mt
Date: 2019-08-14 00:00:00
Title: Kawża T-562/19: Rikors ippreżentat fl-14 ta’ Awwissu 2019 – Klein vs Il-Kummissjoni

7.10.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 337/18
            
         
      Rikors ippreżentat fl-14 ta’ Awwissu 2019 – Klein vs Il-Kummissjoni
      (Kawża T-562/19)
      (2019/C 337/18)
      Lingwa tal-kawża: il-Ġermaniż
      
         Partijiet
      
      
         Rikorrent: Christoph Klein (Großgmain, l-Awstrija) (rappreżentant: H.-J. Ahlt, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tiddikjara li, billi ma ħaditx azzjoni u billi ma adottat l-ebda deċiżjoni skont l-Artikolu 8(2) tad-Direttiva 93/42/KEE (1), fil-proċedura ta’ klawżola tas-sigurtà miftuħa mill-Ġermanja fis-7 ta’ Jannar 1998 dwar il-prodott mediċinali li għandu l-marka KE “Inhaler Broncho-Air”, il-Kummissjoni Ewropea naqset milli twettaq l-obbligi tat-Trattat imposti fuqha;
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka seba’ motivi.
      
                  1.
               
               
                  L-ewwel motiv ibbażat fuq il-fatt li l-Kummissjoni Ewropea kisret l-Artikolu 8(2) tad-Direttiva 93/42/KEE sa fejn hija ma adottatx deċiżjoni sa mill-ftuħ, fis-7 ta’ Jannar 1998, tal-proċedura ta’ klawżola tas-sigurtà għall-prodott mediċinali li għandu l-marka KE “Inhaler Broncho-Air” u li hija ma kellha l-ebda marġni diskrezzjonali f’dan ir-rigward.
               
            
                  2.
               
               
                  It-tieni motiv ibbażat fuq il-fatt li l-Kummissjoni Ewropea kisret l-Artikolu 34 TFUE u d-dritt għall-moviment liberu tal-merkanzija għall-prodott mediċinali li għandu l-marka KE “Inhaler Broncho-Air” billi naqset milli tadotta deċiżjoni (nuqqas ta’ teħid ta’ azzjoni).
               
            
                  3.
               
               
                  It-tielet motiv ibbażat fuq il-fatt li, billi ma adottatx deċiżjoni, il-Kummissjoni Ewropea kisret l-Artikolu 47 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”), għaliex b’dan il-mod hija pprekludiet lir-rikorrent milli jkollu aċċess għal eżami mill-ġdid tad-deċiżjoni u milli jeżerċita d-drittijiet tiegħu tad-difiża quddiem qorti jew quddiem il-Qorti tal-Ġustizzja.
               
            
                  4.
               
               
                  Ir-raba’ motiv ibbażat fuq il-fatt li l-Kummissjoni Ewropea kisret l-Artikolu 41 tal-Karta, peress li sa issa l-partijiet kkonċernati mill-projbizzjoni nazzjonali ma ġewx ikkonsultati, u l-ebda deċiżjoni ma ġiet adottata fi żmien raġonevoli minkejja d-dispożizzjonijiet tad-dritt tal-Unjoni fl-Artikolu 8(2) tad-Direttiva 93/42/KEE.
               
            
                  5.
               
               
                  Il-ħames motiv ibbażat fuq il-fatt li, billi ma adottatx deċiżjoni, il-Kummissjoni Ewropea kisret id-dritt għall-proprjetà tar-rikorrent skont l-Artikolu 17 tal-Karta, għaliex ir-rikorrent ma jistax iqiegħed f’ċirkulazzjoni libera l-prodott tiegħu “Inhaler Broncho-Air”.
               
            
                  6.
               
               
                  Is-sitt motiv ibbażat fuq il-fatt li n-nuqqas ta’ azzjoni tal-Kummissjoni Ewropea jikkostitwixxi, barra minn hekk, ksur tal-Artikolu 20 tal-Karta, il-prinċipju ta’ ugwaljanza f’għajnejn il-liġi, sa fejn hija adottat deċiżjoni f’kawżi simili. Dan iwassal ukoll għal ksur tal-prinċipju ta’ nondiskriminazzjoni stabbilit fl-Artikolu 21 tal-Karta.
               
            
                  7.
               
               
                  Is-seba’ motiv ibbażat fuq il-fatt li l-assenza ta’ deċiżjoni min-naħa tal-Kummissjoni pprekludiet lir-rikorrent milli jeżerċita għal iktar minn għoxrin sena d-dritt ta’ ħaddiem fil-professjoni li huwa għażel liberament inkwantu inventur ta’ “Inhaler Broncho-Air”, li jikkostitwixxi ksur mill-Kummissjoni Ewropea tal-Artikolu 15 tal-Karta.
               
            
         (1)  Direttiva tal-Kunsill 93/42/KEE tal-14 ta’ Ġunju 1993 dwar mezzi mediċi (ĠU Edizzjoni Speċjali bil-Malti, Kapitolu 13, Vol. 12, p. 82).